एन्डरसन बने ७ सय टेस्ट विकेट लिने पहिलो पेसर
इंग्ल्यान्डका जेम्स एन्डरसन शनिबार टेस्ट क्रिकेटमा ७ सय विकेट लिने पहिलो पेस बलर भएका छन् । उनी ७ सय टेस्ट विकेट लिने तेस्रो बलर मात्रै हुन् । भारतविरुद्ध चलिरहेको पाँचौं टेस्टमा कुलदीप यादवको विकेट लिएपछि एन्डरसनले यो कोशेढुंगा उपलब्धी छोएका हुन् ।
काठमाडौँ — इंग्ल्यान्डका जेम्स एन्डरसन शनिबार टेस्ट क्रिकेटमा ७ सय विकेट लिने पहिलो पेस बलर भएका छन् । उनी ७ सय टेस्ट विकेट लिने तेस्रो बलर मात्रै हुन् । भारतविरुद्ध चलिरहेको पाँचौं टेस्टमा कुलदीप यादवको विकेट लिएपछि एन्डरसनले यो कोशेढुंगा उपलब्धी छोएका हुन् ।पछिल्लो दुई दशकयता सक्रिय त्रिकेट खेलिरहेका ४१ वर्षीय एन्डरसनले अहिले इंग्ल्यान्डका लागि कीर्तिमान १ सय ८७ औं टेस्ट खेलिरहेका छन् । उनले टेस्टको तेस्रो दिन कुलदीपको विकेट लिएका हुन् । टेस्ट क्रिकेटमा उनीभन्दा बढी दुई बलरले मात्र विकेट लिएका छन् । त्यसमा मुथैया मुरलिधरनले आठ सय र सेन वार्नले ७ सय ८ विकेट लिएका छन् । यी दुवै स्पिनर हुन् । एन्डरसनपछि बढी टेस्ट विकेट लिनेमा इंग्ल्यान्डकै स्टुवार्ट ब्रोड रहेका छन् । इंग्ल्यान्डका ब्रोडले ६ सय ४ विकेट लिएका छन् । एन्डरसन र ब्रोड मात्रै ६ सय विकेटभन्दा बढी लिने पेस बलर हुन् ।उनीहरूका पछाडि अस्ट्रेलियाली पेसर ग्लेन म्याकग्राले सर्वाधिक ५ सय ६३ टेस्ट विकेट लिएका छन् । फास्ट बलरका रूपमा एन्डरसनले यति धेरै टेस्ट खेल्नु र विकेट लिनुलाई विश्व क्रिकेटमा अद्वितीय मानिन्छ । 